Internet i dalje na visini zadatka (17/9/01) - 2001-09-16
Nakon terorističkih napada, New York i Washington lakše je bilo kontaktirati internetom nego telefonom
U satima, pa i danima nakon napada na Svjetski trgovinski centar i na Pentagon, ljudi sa svih strana svijeta pokušali su doprijeti do svojih najbližih, do prijatelja i poznanika koji su se nalazili u New Yorku ili Washingtonu. Telefonske veze bile su na rubu zagušenosti, a mnogi su pozivi ostali na razini signala zauzete linije. No, internet je bio i dalje na visini zadatka. U prvim trenucima nakon što se proširila vijest o napadima, brzina protoka informacija preko inteneta značajno se usporila, no nakon sat vremena, Internet je povratio 94 posto svoje brzine i pouzdanosti, kako je izvijestila kompanija Matrix.net, koja mjeri performanse interneta. "Internet se ponovno pokazao iznimno vrijednim komunikacijskim sredstvom, u trenucima kada minutestrašno mnogo znače," izjavio je John Quarterman, jedan od direktora kompanije Matrix.net. I zaista, za mnoge, elektronska pošta i instant poruke pokazale su se najbržim načinom da provjere što se dogodilo s njihovim prijateljima i znancima. Internet će, možda, osigurati i neke tragove u istrazi. Najveće američke kompanije za pristup Internetu, i , već su od FBI-ja dobile naloge za nadzor internetskih komunikacija, po svemu sudeći, u potrazi za elektronskim porukama koje bi mogle biti povezane s napadima. Na internetu su stvoreni i posebni web sajtovi s ciljem pružanja informacija, te, u nekim slučajevima, i utjehe. Prije par dana, otvoren je web sajt nazvan "I'm OK", na kojemu ljudi objavljuju svoja imena i mjesta gdje se nalaze, informirajući tako prijatelje i šire obitelji da su živi i zdravi. U čitavom svijetu, web je postao mjesto na kojem su, kroz chat grupe, news grupe i bulletin boardove, stotine milijuna ljudi izrazili svoju sućut i zgražanje nad počinjenim zločinima. Premda su na mnogim takvim sajtovima zabilježeni ispadi gnjeva i rasizma protiv Arapa i muslimana, mnogo je više onih kroz koje se izražava podrška žrtvama. "Volio bih da mogu učiniti više od samog pružanja sućuti," piše korisnik iz Kanade, čije je online ime Phoenixnovember, te dodaje: "Srcem sam sa svima onima koje je pogodila ova tragedija." "Čitavo vrijeme pratim vijesti," piše korisnik iz Hong Konga, pod imenom Tiger-Leo. "Patim zajedno sa svima koji su izgubili svoje najmilije i, premda nisam religiozan, danas molim za američki narod i za vječni pokoj poginulima." Neki na web sajtovima iznose vlastite tragedije i nalaze utjehu u kontaktu s drugima koji su izgubili prijatelje ili rođake. Velik broj korisnika preko Interneta nalazi načine kako da se uključi u akcije pomoći, od davanja krvi pa do novčanih priloga. Na brojnim online bulletin boardovima aktivni su i pristaše teorije zavjere, koji s istomišljenicima diskutiraju o stotinama hipoteza o “stvarnim” uzrocima i počiniteljima terorističkih napada u New Yorku i Washingtonu. Premda je većinu - ako ne i sve! - takve teorije lako odbaciti kao plodove mašte, ipak je prerano za reći krije li se možda u nekoj od njih trunka istine.